**РЕГИОНАЛНО УПРАВЛЕНИЕ НА ОБРАЗОВАНИЕТО – ВРАЦА**

*ул.“С. Врачански” № 6, тел./ факс 092624643*

**ИНФОРМАЦИЯ НА ВНИМАНИЕТО НА УЧЕНИЦИТЕ,**

**ЗАВЪРШВАЩИ VII КЛАС, И ТЕХНИТЕ РОДИТЕЛИ**

**УВАЖАЕМИ КАНДИДАТ-ГИМНАЗИСТИ,**

**УВАЖАЕМИ РОДИТЕЛИ,**

Отчитайки важността на държавния план-прием в VІІІ клас и избора на училище и профил/професия за всеки конкретен ученик, с мисъл и грижа за предстоящите отговорни решения, които трябва да вземате, предоставяме на Вашето внимание най-съществената информация и срокове в хода на приемната кампания.

Официалното оповестяване на резултатите от НВО – VІІ клас ще стане до 28.06.2021 г. Резултатите се обявяват само в точки и не се трансформират в оценки.

Индивидуалните резултати от НВО ще бъдат обявени на платформата за държавния прием на адрес:<https://priem.mon.bg> и всеки ученик ще има достъп до нея с входящия си номер и уникалния идентификационен код, вписани в служебната бележка, издадена от училището.

Училищата ще издадат свидетелствата за завършено основно образование до 02.07.2021г.

Информация за училищата в област Враца, които осъществяват прием на ученици в VIII клас за учебната 2021/2022 година и начинът на балообразуване за всяка паралелка е публикуван на сайта на РУО – Враца в раздел „Прием“, както и на сайта, създаден специално за държавния план-прием 2021/2022 г. [http://apply.edupro-vratsa.org/](http://apply.edupro-vratsa.org/?fbclid=IwAR3s8Hrbs1Qa4E0HjyyB68ekBKppUQ0DxrmffqHRkD5K4zLljSXQnxUbc2g).

**Заявяването на участие в първи и в трети етап на класиране ще се осъществява само по електронен път /online/.**

Подаването на заявление за участие в класирането може да стане от всеки компютър с интернет, по което и да е време в денонощието, в определените времеви периоди.

Всеки ученик има персонален профил в електронната платформа [https://priem.mon.bg](https://priem.mon.bg/) и индивидуален код за достъп. За начина на подаване на заявление онлайн може да се информирате от **приложеното указание в раздел „Прием“ – Текущи съобщения.**

**ВАЖНО! Подаването на заявления за участие в първо и в трето класиране се осъществява по един от следните начини:**

* **Самостоятелно,** като се ползва индивидуалния код за достъп на ученика, от персонален компютър /телефон;
* В определените **училища-гнезда**, от служебно ангажирани лица, с осигурен служебен профил.
* Родители и ученици, които поради липса на достъп до интернет или други причини срещат затруднения за заявяване на участието си в първи и в трети етап на класиране, могат да получат съдействие в **училището, в което ученикът е завършил основното си образование,** в рамките на работния ден /от 8.00 до 18:00 ч./. В този случай въвеждането на заявлението ще се осъществява чрез персоналния профил на ученика.
* В **Регионално управление на образованието – Враца**, намиращо се на адрес: ул. „С. Врачански” №6, ст. 403, ще бъдат приемани заявления в особени случаи – завършили през минали години, от чужбина и др. В РУО – Враца ще се извършват и корекции на грешно подадени заявления.

***Какво е важно да знаете при подаване на документите за участие в приема на ученици?***

1. **При подреждане на желанията в заявлението** за участие в класирането:

* Кандидатства се за конкретна паралелка, а не за училището като цяло. Изборът на паралелките се осъществява от падащо меню на платформата.
* Желателно е да се посочат повече желания. Възможно е ученикът да се окаже неприет, ако балът му не е бил достатъчен за желаните от него паралелки, а той не е посочил достатъчно желания. Повечето посочени желания (по реда на тяхната привлекателност за ученика) увеличават шансовете за прием.

1. **Медицинско свидетелство**, издадено от общопрактикуващия лекар на ученика, се изисква *само за кандидати за специалности от професии*, независимо на кое място е посочена професионалната паралелка.
2. Срокът за подаване на документи за участие в първо класиране е **от 05 до 07 юли 2021г.**
3. Данните за балообразуващите предмети от свидетелствата за основно образование и за резултатите от НВО се осигуряват служебно чрез информационната система.
4. Свидетелство за основно образование се представя само от кандидат от друга област или ако ученикът е завършил основното си образование в предходна година и тогава не е кандидатствал. Кандидатите от други области следва да представят и служебна бележка с резултатите от изпитите.

***Какво е важно да знаете за класирането?***

Класирането се извършва централизирано на областно ниво от РУО - Враца. Ако ученикът е кандидатствал и в други области, е възможно да е приет в повече от една област.

До 13 юли 2021 г. ще бъдат обявени списъците с приети ученици на първи етап на класиране. Учениците се записват в училището, в което са приети с оригиналите на документите си (свидетелство за основно образование и медицинско свидетелство за професионалните паралелки). Срокът за записването на приетите ученици на първи етап на класиране е до **16 юли 2021 г.**

Ако ученикът е класиран по второ или следващо желание, но класирането не го удовлетворява, в същия срок (до 16 юли 2021 г.) той може да подаде заявление за участие във втория етап на класирането – в училището, където е класиран**.** Възможностите в този случай са да се класира по предходно свое желание или да остане на мястото, на което е приет.

Ученик, който не се запише или не подаде заявление за второ класиране в срок до **16 юли 2021 г.**, **губи** мястото си от първото класиране.

Неприетите ученици участват във втория етап, без да подават заявления.

Заявление за участие във второ класиране не може да подаде ученик, класиран по първо желание.

Приети ученици в други области, които избират да се запишат там, не е нужно да уведомяват училището от област Враца, в което са класирани. Тяхното място в училището остава свободно. Освободените от тях места се заемат при второто класиране.

До **20 юли 2021** г. ще се обявят списъците с приетите ученици на втори етап на класиране. След този етап учениците следва да се запишат в училището, в което са класирани в срок до **22 юли 2021 г**., в противен случай губят мястото си.

Заявления за участие в трето класиране се подават online или в училищата, в които има свободни места, **в периода 26 - 27 юли 2021 г.**

За участие в трето класиране могат да кандидатстват:

* неприетите ученици, като могат да посочат нови желания (в зависимост от свободните места);
* нови ученици, които до момента не са участвали в класирането;
* ученици, които се отказват от класирането си до този момент и се ориентират към останалите свободни места.

Списъците на приетите на третия етап на класиране ще бъдат оповестени на **29 юли 2021 г.**

Записването на приетите ученици на трети етап на класиране е на **30 юли 2021 г.**

Незаетите места в училищата продължават да се допълват до **10 септември 2021 г**. с кандидатстване в самото училище.

**ВАЖНА ИНФОРМАЦИЯ И СРОКОВЕ**

**във връзка с кандидатстване в училища с държавен план-прием**

**за учебната 2021 / 2022 г. в област Враца**

|  |  |  |
| --- | --- | --- |
| Дейности | Срок | Място на реализиране |
| Обявяване на резултати от изпитите | до 28.06.2021 г. | * В платформата https://priem.mon.bg * В училището, където ученикът учи. |
| Издаване на свидетелство за завършено основно образование | до 02.07.2021 г. | Училището, в което ученикът е завършил VІІ клас. |
| Подаване на документи за участие в класирането | 05 – 07.07.2021 г. | Оnline самостоятелно /  в училище-гнездо /  в училището, в което ученикът е завършил VІІ клас |
| Обявяване на списъците с приетите ученици на първи етап на класиране | до 13.07.2021 г. | * В платформата https://priem.mon.bg * Училищата, осъществяващи държавен план-прием. |
| Записване на приетите ученици на първи етап на класиране или подаване на заявления за участие **във втория етап на класиране** | до 16.07.2021 г. | В училището, в което е приет ученикът. |
| Обявяване на списъците с приетите ученици на **втори етап на класиране** | до 20.07.2021 г. | * В платформата https://priem.mon.bg |
| Записване на приетите ученици на **втори етап на класиране** | до 22.07.2021 г. | * В училището, в което са приети. |
| Обявяване на записалите се ученици и броя на незаетите места след **втори етап на класиране** | 23.07.2021 г. | * В сайта на РУО – Враца * Във фоайето на РУО-Враца, ет.1 * В училищата, в които се осъществява държавен план-прием. |
| Подаване на документи за участие в трети етап на класиране | 26 - 27.07.2021 г. | * В училищата, в които има свободни места. |
| Обявяване на списъците с приети ученици на **трети етап на класиране** | 29.07.2021 г. | * В платформата <https://priem.mon.bg> |
| Записване на приетите ученици на **трети етап на класиране** | 30.07.2021 г. | * В училищата, където са приети учениците. |
| Попълване на незаетите места **след трети етап** на класиране и записване | до 10.09.2021 г. | * В училищата, в които има свободни места |